Gandia sol·licitarà adherir-se al pla C+T de la Generalitat
26 octubre 2017

## Gandia sol·licitarà adherir-se al pla C+T de la Generalitat26 octubre 2017Última actualització: 14 juliol 2025

![](../gestion/img/gandiasolicitaraadherirse.jpg)  
  

**· El pla d'ajudes a projectes locals de Cultura, Turisme i Mobilitat, anunciat ahir pel president de la Generalitat Valenciana, Ximo Puig, tindrà un pressupost de 47 milions d'euros i ascendirà a 92 milions d'euros amb l'aportació dels municipis · Les subvencions destinades als ajuntaments aniran a projectes que puguen optar a fons Feder**

La Generalitat destinarà 47,3 milions d'euros a aquesta iniciativa adreçada als ajuntaments per desenvolupar projectes locals relacionats amb la cultura, el turisme i la mobilitat, segons va avançar ahir el president de la Generalitat, **Ximo Puig**, que ha reiterat la "plena confiança" del Consell en els municipis "_a l'hora d'abordar conjuntament polítiques que vagen en benefici de la ciutadania, de la millora dels serveis públics i d'un objectiu fonamental, que és la creació d'ocupació_".

El pla es dividix en dues línies d'ajuts per dur endavant projectes que milloren econòmica, social i culturalment els municipis. D'una banda, s'inclouen projectes d'impuls i aprovació de plans de mobilitat sostenible i, d'altra banda, iniciatives destinades a la protecció, conservació i recuperació de béns culturals per incentivar un augment de l'activitat turística sostenible.

El pla està dotat amb 40 milions d'euros destinats a actuacions sobre immobles del patrimoni cultural valencià i 7.320.000 euros dirigits a actuacions relacionades amb plans de mobilitat urbana per impulsar la transició cap a un nou model energètic, com és el cas de la construcció de carrils-bici o l'adquisició d'autobusos impulsats per combustible alternatiu.

Es tractarà de projectes que puguen optar al Fons Europeu de Desenvolupament Regional (Feder) i que seran cofinançats al 50% per la Generalitat en els seus pressupostos amb aportacions d'aquests fons comunitaris i al 50% per les entitats locals beneficiàries. D'aquesta manera, el total del projecte d'inversions ascendirà a prop de 92 milions.

El coordinador general d'Urbanisme, **Vicent Mascarell**, va declarar després de participar en l'acte que "_estem davant d'una altra mesura del Consell que demostra la seua proximitat als municipis com ja s'ha demostrat amb altres programes posats en marxa en col·laboració amb els ens locals, com Avalem Plus o Edificant_". "_Creiem que és una iniciativa que ens vindrà molt bé. Des de principi de legislatura treballem a potenciar el binomi turisme - cultura per tal d'aconseguir desestacionalitzar. Gandia posseïx edificis i estructures de caràcter històric declarades BIC (Castell de Bayren, Torre dels Pares, Morabito i la Cova del Parpalló) que perfectament s'acoblen a aquesta iniciativa. Una vegada tinguem les bases, des del Departament d'Urbanisme i Patrimoni començarem a treballar en els projectes a presentar_".

[Twittear](https://twitter.com/share)